***Informatīvais ziņojums „Par Starptautiskā Valūtas fonda statistikas prasību nodrošināšanu atbilstoši speciālajiem datu izplatīšanas standartiem”***

Informatīvais ziņojums „Par Starptautiskā Valūtas fonda statistikas prasību nodrošināšanu atbilstoši speciālajiem datu izplatīšanas standartiem” (turpmāk – Ziņojums) ir sagatavots, lai informētu Ministru kabinetu par iespēju Latvijas Republikai pievienoties Starptautiskā Valūtas fonda (turpmāk – SVF) Speciālajam datu izplatīšanas standartam Plus (turpmāk – SDIS Plus) tā ieviešanas agrīnajā posmā līdz 2019. gadam, kā arī lai noteiktu veicamos pienākumus pievienošanās prasību nodrošināšanai.

Latvijas Republikas kā Ekonomikas un monetārās savienības dalībvalsts un kā Eiropas Savienības (turpmāk – ES) dalībvalsts pievienošanās SDIS Plus kopumā stiprinātu ES pozīciju statistikas jomā pasaulē. Latvijas Republika, kas šobrīd pilnībā izpilda Speciālā datu izplatīšanas standarta (turpmāk – SDIS) vadlīniju prasības, pievienojoties SDIS Plus standartam, apliecinātu, ka statistikas jomā tā nodrošina augstākos kvalitātes standartus pasaulē, un pievienošanās fakts kalpotu par pozitīvu signālu investoriem un kredītreitingu aģentūrām.

**1. SVF speciālie datu izplatīšanas standarti statistikas prasību nodrošināšanai**

SVF Datu standartu iniciatīvu ietvaros kopš 1996. gada ir izstrādāti un ieviesti vairāku līmeņu datu izplatīšanas standarti – SDIS, Vispārīgais datu izplatīšanas standarts (turpmāk – VDIS) un SDIS Plus. Datu izplatīšanas standarti atvieglo datu apstrādi un izmantošanu, un 97% visu SVF dalībvalstu ir brīvprātīgi pievienojušās vienam no minētajiem standartiem.

SDIS SVF apstiprināja 1996. gadā, lai palielinātu savlaicīgas un pārskatāmas statistikas pieejamību, tādējādi veicinot saprātīgas makroekonomikas politikas īstenošanu un tās atdeves rādītāju analīzi, un lai veicinātu labāku finanšu tirgu funkcionēšanu. SDIS nosaka 21 statistikas datu kategoriju datu un to aprakstu sagatavošanas un publicēšanas cilvēklasāmā formātā prasības[[1]](#footnote-1), kuru pareizību apstiprina ikgadējā sertificēšanas procesā, savukārt datu publicēšanas atbilstību uzrauga 22 datu kategorijām[[2]](#footnote-2). Papildus SDIS nosaka četrus datu izplatīšanas raksturlielumus: datu pārklājumu, periodiskumu un savlaicīgumu, sabiedrisko pieejamību, izplatīto datu patiesumu un izplatīto datu kvalitāti. Līdz 2016. gada martam SDIS bija pievienojušās 66 valstis.[[3]](#footnote-3)

1997. gadā SVF apstiprināja VDIS ar samazinātām prasībām kā ietvaru valstu attīstībai virzībā uz SDIS prasību izpildi, un līdz 2016. gadam VDIS bija pievienojušās 110 valstis[[4]](#footnote-4).

Reaģējot uz globālās finanšu sistēmas attīstības tendencēm, pilnīgākas uzraudzības mērķiem 2012. gadā SVF apstiprināja SDIS Plus kā SDIS papildinošudatu standartu augstāko jeb trešo līmeni un noteica deviņas jaunas datu kategorijas, kuru dati nepieciešami finanšu stabilitātes analīzes mērķiem un politikas uzraudzībai. Līdzīgi kā SDIS, pievienošanās SDIS Plus ir brīvprātīga un pieejama visiem SDIS dalībniekiem, kuri pilnībā ievēro SDIS prasības. SDIS Plus pamatprincips ir dalībnieka vēlme demonstrēt sabiedrībai un īpaši finanšu tirgus dalībniekiem, ka dalībnieks nodrošina kvalitatīvus datus atbilstoši šim starptautiskajam datu izplatīšanas standartam. SDIS Plus standartam pirmās astoņas valstis (Francija, Vācija, Itālija, Nīderlande, Portugāle, Spānija, Zviedrija un Amerikas Savienotās Valstis) pievienojās 2015. gadā[[5]](#footnote-5), trīs valstis (Bulgārija, Čehija un Japāna) pievienojās 2016. gadā.[[6]](#footnote-6)

SDIS Plus datu izplatīšanas raksturlielumi un to uzraudzības noteikumi neatšķiras no SDIS datu izplatīšanas raksturlielumiem un to uzraudzības noteikumiem. Savukārt datu kategoriju datu izplatīšanu nodrošina Nacionālā summārā datu lapa, kurā datu kategorijas iedalītas piecos ekonomikas sektoros – ārējā, fiskālā, finanšu, reālajā un iedzīvotāju. SDIS Plus papildus pieprasa gan SDIS Plus jauno datu kategoriju laikrindu, gan SDIS datu kategoriju jau tagad publicēto datu laikrindu izplatīšanu pašreizējās nacionālajās publikācijās cilvēklasāmā formātā un papildus izplatīšanu SDMX-ML formātā ar hipersaitēm no principiāli jauna veida apvienotās nacionālās summārās datu lapas, kurā atšķirībā no SDIS nepublicē datus, bet tikai saites, t.i., vienoto resursu vietrādi *Uniform Resource Locator*.[[7]](#footnote-7) [[8]](#footnote-8)

Statistikas datu un metadatu apmaiņas (turpmāk – *SDMX*) iniciatīvu par statistikas un tehniskiem standartiem, kas vajadzīgi, lai varētu apmainīties un kopīgi izmantot datus un metadatus, ierosināja Starptautisko norēķinu banka, Eiropas Centrālā banka (turpmāk – ECB), Eiropas Komisija (*Eurostat*), SVF, Ekonomiskās sadarbības un attīstības organizācija (turpmāk – ESAO), Apvienoto Nāciju Organizācija un Pasaules Banka. Apmaiņai ar oficiālo statistiku *SDMX* nodrošina statistikas un tehniskus standartus, tostarp *SDMX* iezīmēšanas valodu, izmantojot *XML* sintaksi (“*SDMX-ML* formāts”).[[9]](#footnote-9) ECB un nacionālās centrālās bankas izmanto SDMX-ML formātu statistikas izplatīšanai tīmeklī, un atsevišķu datu kategoriju publikācijas ir pieejamas ECB tīmekļa vietnē.[[10]](#footnote-10) Savukārt CSP programmas *„Statistiskās informācijas sagatavošana jauno ES iniciatīvu veidošanai”* ietvaros īsteno granta projektu *“SDMX un ar Eiropas Kontu Sistēmas 2010 (turpmāk-EKS 2010) saistīto datu struktūras definīciju (DSD) ieviešana nacionālajos kontos”* armērķi sagatavot informācijas tehnoloģiju procedūras, kas nodrošina nacionālo un reģionālo kontu sistēmas datu pārveidošanu SDMX-ML ziņojuma formā nosūtīšanai ES Statistikas birojam *Eurostat* un citām starptautiskajām statistikas institūcijām.[[11]](#footnote-11)

**2. SDIS prasību nodrošināšana Latvijas Republikā**

Latvijas Republika par nodomu pievienoties SDIS informēja SVF 1996. gada 1. novembrī, un visas SDIS prasības izpildīja 1999. gada 29. septembrī[[12]](#footnote-12). Finanšu ministrija (turpmāk – FM) pildīja koordinējošās institūcijas pienākumus pievienošanās procesā SDIS standartam līdz 1999. gadam atbilstoši likumā „Par Latvijas Republikas iestāšanos Starptautiskajā Valūtas fondā” finanšu ministram noteiktajam pilnvarojumam sadarbībai ar SVF. Laika posmā no 1997. gada līdz 1999. gadam Valsts kase no FM pakāpeniski pārņēma SDIS koordinācijas jautājumus.

SDIS vadlīnijas nosaka, ka SDIS dalībvalsts nozīmē koordinatoru SDIS ieviešanai un standarta prasību ievērošanas turpmākai uzraudzībai, koordinējot atbildīgo institūciju sadarbību. Dalībvalstis var nominēt koordinatora vietnieku, un atbilstoši SDIS vadlīnijām to nominē SDIS koordinators. Papildus katra no SDIS procesos atbildīgajām institūcijām nozīmē kontaktpersonu sadarbībai ar SDIS koordinatoru un koordinatora vietnieku SDIS jautājumos[[13]](#footnote-13). Latvijas Republika ir saglabājusi SDIS ieviešanas gaitā vēsturiski izveidojušos SDIS koordinācijas decentralizētu modeli – koordinators ir Valsts kase kā centralizētais informācijas apmaiņas kontaktpunkts ar formālu atbildību par SDIS prasību izpildi, un Latvijas Bankas (turpmāk – LB) un Centrālās statistikas pārvaldes (turpmāk – CSP) kontaktpersonas kā SDIS koordinatora vietnieki.

Latvijas Republika ir ieviesusi šādu praksi saskaņā ar LB un CSP vēlmēm atbilstoši nepieciešamībai operatīvi risināt savas atbildības jautājumus par LB un CSP atbildībā esošajām SDIS 18 datu kategorijām no kopā SDIS 22 datu kategorijām, un minētā prakse ir saskaņota ar SDIS Integrētās korespondences sistēmas (turpmāk – ICS sistēma) administrāciju. Vairumā ES dalībvalstu SDIS koordinatora un tā vietnieka/-u pienākumiem ir nominētas nacionālo statistikas institūciju vai centrālo banku amatpersonas.

Pēc katras SDIS datu kategorijas metadatu precizēšanas ICS sistēmā, ko veic kontaktpersonas, koordinatori vai to vietnieki, koordinators un visi koordinatora vietnieki saņem ICS sistēmas lūgumu apstiprināt izmaiņas. Metadatu izmaiņu pareizības apstiprināšanu un ikgadējo metadatu sertifikāciju ICS sistēmā veic koordinators vai koordinatora vietnieki pēc metadatos iekļauto hipersaišu darbības pārbaudes, metadatu informācijas vizuālas atbilstības pārbaudes un attiecīgās datu kategorijas kontaktpersonas e-pasta saņemšanas par veikto izmaiņu pareizību. Koordinatoram un visiem koordinatora vietniekiem ir identiskas tiesības apstiprināt metadatu izmaiņu pareizību un veikt ikgadējo formālo pareizības apstiprinājumu visu SDIS datu kategoriju metadatiem – standartizētas formas un satura datu aprakstiem atbilstoši SDIS vadlīnijās noteiktajam.

Latvijas Republikas SDIS visu datu kategoriju metadatos par katru datu kategoriju ir publicēta informācija par atbildīgās oficiālās institūcijas (CSP, LB un Valsts kases) tiesisko pamatojumu nacionālajos un Eiropas Savienības tiesību aktos un pielietotajām starptautiski pieņemtajām un akceptētajām metodoloģijām statistikas apkopošanai, apstrādei un publicēšanai (datu izplatīšanai), un atbilstoši nacionālajos tiesību aktos (Statistikas likums, Ministru kabineta noteikumi par valsts statistiskās informācijas programmu, kas tiek izdoti katru gadu, Likums par Latvijas Banku, Ministru kabineta 2004. gada 30. novembra noteikumi Nr.994 “Centrālās statistikas pārvaldes nolikums”, Ministru kabineta 2004. gada 3. augusta noteikumi Nr.677 “Valsts kases nolikums”) noteiktajai minēto institūciju atbildībai un funkcijām, tādējādi vienlaicīgi nodrošinot sabiedrībai datu pieejamību, ticamību un kvalitāti atbilstoši SDIS prasībām. Analoga informācija tiek publicēta arī par datu avotiem – iesaistītajām institūcijām. Atbildīgo oficiālo institūciju kompetence statistikas jomā un attiecīgi piesaiste SDIS datu kategorijām ir saglabājusies Valsts kasei, savukārt LB un CSP paplašinājusies kopš 1996. gada novembra, ar FM vēstuli pievienojoties SDIS un nosūtot SDIS datu kategoriju metadatus, kuros ietverta informācija par oficiālo institūciju atbildību un kontaktpersonām. ICS sistēma nodrošina, ka CSP, LB un Valsts kases kā atbildīgo institūciju metadatu sadaļas, kas ietver informāciju par tiesisko pamatojumu atbildīgajām institūcijām statistikas apkopošanai, apstrādei, metodoloģijai, un publicēšanai, ir automātiski piesaistītas minēto institūciju atbildībā esošajām SDIS datu kategorijām.

Kopš Latvijas Republika ir kļuvusi par SDIS dalībnieku, tā ir sekmīgi izpildījusi visas SDIS noteiktās datu izplatīšanas politikas prasības par publicēšanas periodiskumu un savlaicīgumu visām 22 datu kategorijām un to komponentēm[[14]](#footnote-14). Latvijas Republikas dati ir publiskoti CSP tīmekļa vietnē uzturētajā SDIS Nacionālajā summārajā datu lapā[[15]](#footnote-15). Savukārt Latvijas Republikas metadati, kā arī pārējo SDIS dalībvalstu metadati, kas aptver informatīvus aprakstus par datu izplatīšanas raksturlielumiem, ir publicēti SVF Datu izplatīšanas standartu biļetena padomes tīmekļa vietnē[[16]](#footnote-16). Dati tiek publiskoti saskaņā ar SDIS datu izplatīšanas kalendāru, kas pieejams CSP interneta vietnē[[17]](#footnote-17) un SVF Datu izplatīšanas standartu biļetena padomes interneta vietnē[[18]](#footnote-18).

**3. Latvijas Republikas iespējamās pievienošanās SDIS Plus izvērtējums**

Ekonomikas ministrijas sagatavoja 2015. gada 1. decembra Latvijas Republikas pozīciju Nr.1 „Padomes secinājumi par ES statistiku” (turpmāk – LR pozīcija Nr.1), kurā iekļāva informāciju par Latvijas Republikas plāniem pievienoties SDIS Plus 2017. gadā, pamatojoties uz LB, CSP un Valsts kases ekspertu izvērtējumu.

ES Padomes secinājumos par ES statistiku, apstiprinot arī Ekonomikas un finanšu komitejas 2015. gada ziņojumu par stāvokli saistībā ar informācijas prasībām Ekonomikas un monetārajā savienībā, atzinīgi vērtēti dalībvalstu centieni agrīnā posmā sākt ievērot SVF iniciatīvu par SDIS Plus[[19]](#footnote-19).

SavukārtES Monetārās, finanšu un maksājumu bilances komitejas (CMFB) 2015. gada oktobrīveiktās aptaujas rezultāti[[20]](#footnote-20) par ES dalībvalstu plāniem pievienoties SDIS Plus liecina, ka:

1. septiņas ES dalībvalstis ir pievienojušās SDIS Plus 2015. gadā;
2. septiņas ES dalībvalstis 2015. gadā ir nosūtījušas SVF nodomu vēstuli par pievienošanos SDIS Plus;
3. astoņas ES dalībvalstis plānoja 2016. gadā nosūtīt SVF nodomu vēstuli par pievienošanos SDIS Plus;
4. trīs ES dalībvalstis, t.sk. Latvijas Republika, plānoja 2017. gadā nosūtīt SVF nodomu vēstuli par pievienošanos SDIS Plus;
5. divas ES dalībvalstis plānoja līdz 2020. gada beigām nosūtīt SVF nodomu vēstuli par pievienošanos SDIS Plus.

Atbilstoši SDIS Plus pievienošanās procesa uzsākšanas nosacījumiem un LR pozīcijas Nr.1 informācijai par plānoto pievienošanos SDIS Plus Latvijas Republikai nepieciešams veikt šādus sagatavošanās pasākumus:

1. īstenot SDIS Plus vadlīnijās noteiktās prasības vismaz piecām jaunajām datu kategorijām (t.sk. datu un aprakstu sagatavošanu, SDMX-ML failu izveidi, datu un failu publicēšanu);
2. īstenot SDIS Plus vadlīnijās noteiktās prasības SDIS datu kategorijām (t.sk. SDMX-ML failu izveidi);
3. izstrādāt pasākumu un to izpildes termiņu plānu, lai īstenotu SDIS Plus vadlīnijās noteiktās prasības atlikušajām četrām jaunajām SDIS Plus datu kategorijām (t.sk. datu un aprakstu sagatavošanu, SDMX-ML failu izveidi, datu un failu publicēšanu);
4. īstenot SDIS Plus vadlīnijās noteiktās prasības Nacionālajai summārajai datu lapai;
5. noteikt atbildīgo institūciju katrai SDIS Plus datu kategorijai (t.sk. katrai SDIS datu kategorijai);
6. noteikt SDIS un SDIS Plus koordinējošo institūciju;
7. noteikt atbildīgo institūciju par SDIS Plus Nacionālās summārās datu lapas izstrādi un uzturēšanu;
8. sagatavot nodomu vēstuli SVF Statistikas departamentam par Latvijas Republikas pievienošanos SDIS Plus, nominējot pārstāvi Latvijas Republikas SDIS un SDIS Plus koordinatora pienākumu izpildei.

SDIS Plus pievienošanās procesa uzsākšanai LB apņemas:

1. īstenot SDIS Plus vadlīnijās noteiktās prasības četrām jaunajām SDIS Plus datu kategorijām;
2. īstenot SDIS Plus vadlīnijās noteiktās prasības deviņām SDIS datu kategorijām;
3. izstrādāt pasākumu un to izpildes termiņu plānu divām jaunajām SDIS Plus datu kategorijām;
4. uzņemties SDIS un SDIS Plus koordinējošās institūcijas pienākumus;
5. sagatavot un iesniegt nodomu vēstuli SVF Statistikas departamentam par Latvijas Republikas pievienošanos SDIS Plus, nominējot Latvijas Bankas pārstāvi Latvijas Republikas SDIS un SDIS Plus koordinatora pienākumu izpildei.

SDIS Plus pievienošanās procesa uzsākšanai CSP apņemas:

1. īstenot SDIS Plus vadlīnijās noteiktās prasības vienai jaunajai SDIS Plus datu kategorijai;
2. īstenot SDIS Plus vadlīnijās noteiktās prasības deviņām SDIS datu kategorijām;
3. izstrādāt pasākumu un to izpildes termiņu plānu vienai jaunajai SDIS Plus datu kategorijai un datu kategorijas "Finanšu stabilitātēs rādītāji" vienai datu apakškategorijai "Dzīvojamā nekustamā īpašuma cenas";
4. īstenot SDIS Plus vadlīnijās noteiktās prasības Nacionālajai summārajai datu lapai;
5. uzņemties atbildību par SDIS Plus Nacionālās summārās datu lapas izstrādi un uzturēšanu.

SDIS Plus pievienošanās procesa uzsākšanai akciju sabiedrība “Nasdaq Riga” apņemas nodrošināt datus un metadatus līdzšinējā apjomā atbilstoši SDIS Plus vadlīnijās noteiktajām prasībām vienai SDIS datu kategorijai.

SDIS Plus pievienošanās procesa uzsākšanai FKTK apņemas izstrādāt pasākumu un to izpildes termiņu plānu vienai SDIS Plus datu kategorijai "Finanšu stabilitātēs rādītāji" (izņemot datu apakškategorijai "Dzīvojamā nekustamā īpašuma cenas").

SDIS Plus pievienošanās procesa uzsākšanai Valsts kase apņemas īstenot SDIS Plus vadlīnijās noteiktās prasības trīs SDIS datu kategorijām.

Attiecīgo apņemšanos konceptuālā līmenī LB un CSP ir paudušas arī iepriekš minētajā ES Monetārās, Finanšu un Maksājumu bilances komitejas 2015. gada oktobrī veiktajā aptaujā par ES dalībvalstu pievienošanās plāniem SDIS Plus un LR pozīcijā Nr.1.

Vienlaicīgi ar pievienošanos SDIS Plus procesa uzsākšanu plānots nostiprināt atbildību par SDIS datu kategorijām atbilstoši pašreizējai praksei, izņemot datu kategoriju "Vispārējās valdības darījumi", kur paredzētas izmaiņas atbildības sadalē.

CSP, pārņemot 2019. gadā no Valsts kases atbildību par datu kategoriju "Vispārējās valdības darījumi", mainīsies pieejamās statistiskās informācijas saturs un periodiskums.

Iesaistītās institūcijas (LB, CSP, FKTK un Valsts kase) savas kompetences ietvaros statistikas jomā un datu prezentāciju tīmekļa vietnēs modernizēšanas jomās 2016. gadā ir uzsākušas sagatavošanas darbus un jau veic pasākumus atbilstoši LB izstrādātā detalizētā rīcības plāna par Latvijas Republikas pievienošanos SDIS Plus darba versijai, kuru pēc nepieciešamības aktualizē. Rīcības plāna darba versijā ir apkopots institūciju atbildības sadalījums par SDIS un SDIS Plus datu Speciālā datu izplatīšanas standarta un Speciālā datu izplatīšanas standarta Plus datu kategoriju prasību izpildi atbilstoši Informatīvā ziņojuma pielikumam, papildus izvērsti norādot LB, CSP un FKTK paredzamos darbus SDIS Plus deviņu jauno datu kategoriju sagatavošanā, un SDIS 16 datu kategoriju laikrindu sagatavošanu SDMX-ML formātā, kā arī Valsts kases plānoto par triju SDIS datu kategoriju laikrindu sagatavošanu SDMX-ML formātā.

Lai Latvijas Republika varētu sekmīgi uzsākt pievienošanās procesu SDIS Plus standartam, nosūtot SVF Statistikas departamentam Nodomu vēstuli par Latvijas Republikas pievienošanos SDIS Plus un tai sekojošu SVF Statistikas departamenta konsultāciju un pārbaužu uzsākšanu, un nodrošinātu pievienošanos SDIS Plus standartam plānotajos termiņos līdz 2019. gadam, CSP un LB paveiktais nozīmīgais darbs statistikas attīstības jomā sekmīgajā ESAO pievienošanās procesā un *Eurostat* un ECB prasību izpildē būtiski atvieglo attiecīgos veicamos sagatavošanās pasākumus SDIS Plus standarta ieviešanai un ar tiem saistīto tehnisko uzdevumu izpildi.

LB, CSP, FKTK, akciju sabiedrības “Nasdaq Riga” un Valsts kases detalizēts atbildības sadalījums par SDIS un SDIS Plus datu kategorijām norādīts šī ziņojuma pielikumā.

SDIS un SDIS Plus koordinēšanas un uzraudzības jautājumi Latvijas Republikā pilnībā atbilst LB un CSP uzdevumiem un tiesībām statistikas jomā, kuras noteiktas gan Latvijas Republikas, gan Eiropas Savienības tiesību aktos. Savukārt Valsts kases līdzšinējā koordinatora atbildība SDIS jautājumos statistikas jomā ir vēsturiski saglabājusies un, ņemot vērā to, ka Valsts kases atbildībā paliek tikai trīs SDIS datu kategoriju datu sagatavošana, Finanšu ministrija ierosina pārskatīt tās koordinatora lomu, atbalstot kā SDIS un SDIS Plus koordinējošo institūciju Latvijas Banku, kuras atbildībā ir lielākās datu kategoriju daļas sagatavošana. SVF augstākajā pārvaldes institūcijā – Pilnvaroto padomē (*Board of Governors*) – Latvijas Republikas pilnvarotais ir LB prezidents, savukārt pilnvarotā vietnieks ir Finanšu ministrijas valsts sekretārs. Tādējādi LB ir vadošā institūcija, kas pārstāv Latvijas Republikas intereses SVF un nodrošina ikdienas sadarbību.

LB, ievērojot tās vadošo lomu Latvijas Republikas interešu pārstāvībā SVF un ikdienas sadarbības nodrošināšanā, ir paudusi gatavību uzņemties SDIS koordinējošās institūcijas un SDIS Plus ieviešanas koordinējošās institūcijas pienākumus Latvijas Republikā (turpmāk – koordinējošā institūcija), nosūtot Latvijas Republikas nodomu vēstuli par pievienošanos SDIS Plus SVF Statistikas departamentam un nominējot Latvijas Bankas pārstāvi Latvijas Republikas Speciālā datu izplatīšanas standarta un Speciālā datu izplatīšanas standarta Plus koordinatora pienākumu izpildei. Pēc nodomu vēstules saņemšanas SVF Statistikas departaments konstatēs Latvijas Republikas praktisko gatavību SDIS Plus prasību izpildei un sniegs atļauju Latvijas Republikai brīvprātīgi pievienoties SDIS Plus. Atbilstoši citu valstu pieredzei pievienošanās process ilgst trīs līdz divpadsmit mēnešus. Pirms vēstules nosūtīšanas atbildīgajām institūcijām LB, CSP, FKTK un Valsts kasei ir jāveic nepieciešamie sagatavošanās pasākumi atbilstoši šī ziņojuma pielikumā norādītajam.

Atbildīgo institūciju (LB, CSP, FKTK un Valsts kases) veicamie pasākumi Latvijas Republikas pievienošanās SDIS Plus procesā ir realizējami atbilstoši tiesību aktos minēto institūciju atbildībai un funkcijām institūciju budžeta līdzekļu ietvaros.

Finanšu ministre D. Reizniece-Ozola

Meldere

67094309

[Ilze.Meldere@kase.gov.lv](mailto:Ilze.Meldere@kase.gov.lv)

1. SDDS Overview, p.1, <http://dsbb.imf.org/Pages/SDDS/Overview.aspx> [↑](#footnote-ref-1)
2. Latvia,Annual Observance Report of the Special Data Dissemination Standard for 2015, p.11**,**  <http://dsbb.imf.org/images/pdfs/AnnualReports/2015/LVA_SDDS_AR2015.pdf> [↑](#footnote-ref-2)
3. IMF Factsheet, IMF Standards for Data Dissemination, March 2016, <http://www.imf.org/external/np/exr/facts/pdf/data.pdf> [↑](#footnote-ref-3)
4. IMF Standards for Data Dissemination <http://www.imf.org/external/np/exr/facts/pdf/data.pdf> [↑](#footnote-ref-4)
5. Ninth Review of the International Monetary Fund’s Data Standards Initiatives, Prepared by staff in the Strategy, Standards and Review Division of the Statistics Department, April 6, 2015, pp. 1-2, 14-16, p. 10 – 15, <http://www.imf.org/external/np/pp/eng/2015/040615.pdf> [↑](#footnote-ref-5)
6. SDDS Plus Adherence Information <http://dsbb.imf.org/pages/SDDS/GetPage.aspx?pageName=sddsplussubscriptionnotes> [↑](#footnote-ref-6)
7. IMF, The Special Data Dissemination Standard Plus, Guide for Adherents and Users, December 2015 , p.8 http://www.imf.org/external/pubs/ft/sdds/guide/plus/2015/sddsplus15.pdf [↑](#footnote-ref-7)
8. IMF, The Special Data dissemination Standard Plus, National Summary Data Page, <http://dsbb.imf.org/images/pdfs/SDDS%20Plus%20NSDP%20Guide.pdf> [↑](#footnote-ref-8)
9. Komisijas Īstenošanas regula (ES) Nr. 724/2014 ( 2014. gada 26. jūnijs ) par to datu nosūtīšanas apmaiņas standartu, kas paredzēti Eiropas Parlamenta un Padomes Regulā (ES) Nr. 549/2013 par Eiropas nacionālo un reģionālo kontu sistēmu Eiropas Savienībā**,** <http://eur-lex.europa.eu/legal-content/LV/TXT/?uri=CELEX%3A32014R0724> [↑](#footnote-ref-9)
10. SDMX-ML and SDMX-EDI (GESMES/TS): the ECB statistical representation standards, <https://www.ecb.europa.eu/stats/services/sdmx/html/index.en.html> [↑](#footnote-ref-10)
11. Centrālās statistikas pārvaldes gada pārskats 2015, 30. 31.lpp., <http://www.csb.gov.lv/sites/default/files/par_mums/Gada_parskats_2015.pdf> ; Programmas 2015.gada pārskats <http://ej.uz/29kv> [↑](#footnote-ref-11)
12. Latvia,Annual Observance Report of the Special Data Dissemination Standard for 2015, p.5**,**  <http://dsbb.imf.org/images/pdfs/AnnualReports/2015/LVA_SDDS_AR2015.pdf> [↑](#footnote-ref-12)
13. IMF, The Special Data Dissemination Standard Guide for Subscribers and Users, 2013, p.8, <http://www.imf.org/external/pubs/ft/sdds/guide/2013/sddsguide13.pdf> [↑](#footnote-ref-13)
14. Latvia, Annual Observance Reports 2006 – 2015

    <http://dsbb.imf.org/Pages/SDDS/CtyCtgList.aspx?ctycode=LVA> [↑](#footnote-ref-14)
15. SDDS Data Page Economic and Financial Data for Latvia <http://www.csb.gov.lv/en/dati/sdds-data-page-30922.html> [↑](#footnote-ref-15)
16. SDDS Subscribing Countries <http://dsbb.imf.org/Pages/SDDS/CountryList.aspx> [↑](#footnote-ref-16)
17. Datu izplatīšanas kalendārs <http://www.csb.gov.lv/dati/datu-izplatisanas-kalendars-28283.html> [↑](#footnote-ref-17)
18. Latvia, Advance Release Calendar <http://dsbb.imf.org/Pages/SDDS/ARCCtyCtgList.aspx?ctycode=LVA> [↑](#footnote-ref-18)
19. Council Conclusions on EU Statistics (8 December 2015), p.3, <http://data.consilium.europa.eu/doc/document/ST-15003-2015-INIT/en/pdf> [↑](#footnote-ref-19)
20. ES Monetārās, Finanšu un Maksājumu bilances komitejas (CMFB) ziņojums 28-29.01.2016., CMFB 51ST MEETING OF THE COMMITTEE ON MONETARY, FINANCIAL AND BALANCE OF PAYMENTS STATISTICS 28-29 January 2016 Frankfurt ITEM A.7.1 FOR DISCUSSION Results of the CMFB questionnaire on the experience of Member States adhering to the SDDS Plus and on plans of the other Member States nepublicēts, pieejams CMFB dalībniekiem LB un CSP, [↑](#footnote-ref-20)